ประกันชี้ลงทุนเสี่ยงพุ่ง
ธุรกิจประกันยอมรับการลงทุนปี 2559 มีความเสี่ยงสูงขึ้น วิริยะฯ หันเพิ่มหุ้นสุขภาพ
24 ก.พ. 2559

ธุรกิจประกันยอมรับการลงทุนปี 2559 มีความเสี่ยงสูงขึ้น วิริยะฯ หันเพิ่มหุ้นสุขภาพ 
นายประวิตร สุขสันติสุวรรณ รองกรรมการผู้จัดการ บริษัท วิริยะประกันภัย เปิดเผยว่า จากการที่บริษัทไม่ได้มุ่งทำกำไรจากการรับประกันภัยเหมือนกับบริษัทอื่นๆ เห็นได้จากในแต่ละปีจะมีกำไรจากการรับประกันภัยน้อยมาก รวมถึงปี 2558 ที่ผ่านมา โดยเงินลงทุน 4.5 หมื่นล้านบาท มีกำไรสุทธิ 2,400 ล้านบาท เป็นกำไรจากการรับประกันภัยเพียง 700 ล้านบาทเท่านั้น ทำให้บริษัทต้องพึ่งพากำไรจากการลงทุนเป็นหลัก
สำหรับปี 2559 เป็นปีที่ความเสี่ยงจากการลงทุนสูงมากและมีความผันผวนสูง คาดการณ์กำไรได้ยาก ต้องปรับพอร์ตส่วนของการลงทุนระยะสั้นที่มีวงเงิน 2.8 หมื่นล้านบาท ตามสถานการณ์ ติดตามกันเป็นรายวัน เพื่อให้ได้ผลตอบแทนจากการลงทุนที่ระดับ 4.5% เพื่อความแข็งแกร่งของความสามารถในการทำกำไร 
“เราหันมาลงทุนในหุ้นกลุ่มโรงพยาบาลและธุรกิจที่เกี่ยวเนื่องกับสุขภาพ เพื่อรองรับสังคมผู้สูงอายุที่กำลังเติบโตอย่างรวดเร็ว จึงมั่นใจว่าธุรกิจนี้จะมีผลตอบแทนที่ดี รวมถึงการลงทุนในกองทุนโครงสร้างพื้นฐานของภาครัฐที่นำเงินไปลงทุนก่อสร้างสาธารณูปโภคต่างๆ ที่อัตราผลตอบแทนยังอยู่ในเกณฑ์ที่ดีและความเสี่ยงต่ำ” นายประวิตร กล่าว
นายประวิตร กล่าวว่า นอกจากจะมีการลงทุนแบบรายวันแล้ว บริษัทยังมีการลงทุนในหุ้นระยะยาว ซึ่งส่วนนี้จะมีสัดส่วนประมาณ 65% ของเงินลงทุน 2.8 หมื่นล้านบาท โดยเน้นหุ้นที่มีปัจจัยพื้นฐานดี ปันผลสูงสม่ำเสมอ เช่น หุ้นในกลุ่มธนาคาร กลุ่มสื่อสาร
ขณะที่การลงทุนในสินทรัพย์เสี่ยงตามเกณฑ์ของสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) มีจำนวน 1.7 หมื่นล้านบาท ในพันธบัตรรัฐบาล เงินฝาก ซึ่งผลตอบแทนเฉลี่ยกว่า 2% โดยสัดส่วนการลงทุนในสินทรัพย์ดังกล่าวเป็นไปตามเกณฑ์ที่ คปภ.กำหนด
“แม้ว่าเศรษฐกิจไทยยังอยู่ในภาวะที่ไม่แน่นอน และมีการออกไปลงทุนต่างประเทศเพื่อกระจายความเสี่ยง แต่เรายังไม่สนใจที่จะไปลงทุนต่างประเทศ เพราะมองว่าการลงทุนในไทยยังสามารถหาผลตอบแทนระดับ 4-5% ได้ แต่ต้องระมัดระวังมากขึ้น และจัดสรรสภาพคล่องให้เพียงพอต่อค่าใช้จ่าย” นายประวิตร กล่าว